“รัสเซีย” เร่งพัฒนาวัคซีนรุ่นใหม่ รับมือไวรัสสายพันธุ์ “โอไมครอน”
“รัสเซีย” เร่งพัฒนาวัคซีนสปุตนิกรุ่นใหม่ รับมือไวรัสสายพันธุ์ “โอไมครอน” จะสามารถนำออกวางจำหน่ายในตลาดโลกได้ในช่วงต้นปีหน้า
30 พ.ย. 2564

สถาบันวิจัยด้านระบาดวิทยาและจุลชีววิทยากามาเลยาของรัสเซียได้เปิดเผยเมื่อวันจันทร์ (29 พ.ย.2564) ว่าทางสถาบันได้เริ่มต้นดำเนินการพัฒนาวัคซีนสปุตนิกรุ่นใหม่เพื่อรับมือกับเชื้อไวรัสโควิด-19 สายพันธุ์โอไมครอน ซึ่งเป็นการกลายพันธุ์ล่าสุดที่เพิ่งตรวจพบเมื่อไม่นานมานี้และสร้างความหวั่นวิตกไปทั่วโลก
โดยสถาบันกามาเลยาได้ระบุในแถลงการณ์ว่า ทางสถาบันกำลังศึกษาค้นคว้าว่าวัคซีนสปุตนิก วี และสปุตนิก ไลท์ สามารถป้องกันไวรัสโอไมครอนได้อย่างที่คาดการณ์เอาไว้หรือไม่
ทั้งนี้หากจำเป็นต้องปรับปรุง สถาบันกามาเลยาก็สามารถเดินสายการผลิตวัคซีนสปุตนิกรุ่นใหม่เพื่อป้องกันไวรัสสายพันธุ์โอไมครอนได้ในเวลา 45 วัน โดยสถาบันคาดหวังว่าวัคซีนสปุตนิกเข็มบูสเตอร์ในปริมาณมากสำหรับป้องกันสายพันธุ์โอไมครอนนั้น จะสามารถนำออกวางจำหน่ายในตลาดโลกได้ในช่วงต้นปีหน้า
สำหรับไวรัสสายพันธุ์โอไมครอนนั้นเพิ่งตรวจพบเมื่อเร็ว ๆ นี้ในแอฟริกาใต้และได้เริ่มแพร่กระจายไปในหลายประเทศ ส่งผลให้นานาประเทศต่างเร่งออกมาตรการจำกัดการเดินทางเพื่อป้องกันการแพร่ระบาด โดยล่าสุดสหรัฐได้สั่งห้ามชาวต่างชาติจาก 8 ประเทศในทวีปแอฟริกาตอนใต้เข้าสหรัฐ ได้แก่ บอตสวานา, ซิมบับเว, นามิเบีย, เลโซโท, เอสวาตีนี, โมซัมบิก, มาลาวี และแอฟริกาใต้
ขณะที่องค์การอนามัยโลก (WHO) ได้ออกคำเตือนว่า เชื้อไวรัสโควิด-19 สายพันธุ์โอไมครอนมีแนวโน้มที่จะแพร่ระบาดไปทั่วโลก โดยสร้างความเสี่ยง “สูงอย่างยิ่ง” ต่อประเทศทั่วโลก และการที่มีโควิด-19 แพร่ระบาดเพิ่มขึ้นก็อาจนำไปสู่ “ผลลัพธ์อันเลวร้าย” ในบางพื้นที่